ג'ובאני דוס סאנטוס

ג'ובאני אלכס דוס סאנטוס ראמירז (בספרדית: Giovani Álex dos Santos Ramírez; נולד ב-11 במאי 1989) הוא כדורגלן מקסיקני ממוצא ברזילאי המשחק בעמדת הקשר התקפי והחלוץ בקלוב אמריקה מליגת העל המקסיקנית ובנבחרת מקסיקו. דוס סאנטוס נולד במונטריי, נואבו לאון שבמקסיקו, לג'רארדו דוס סאנטוס, כדורגלן שידוע בכינויו "זיזיניו", ולאם מקסיקנית. אחיו הצעיר, ג'ונתן, גם הוא כדורגלן. הוא למד בבית הספר "סאו פאולו". בשנת 2001 שיחקה סאו פאולו בגביע דאלאס, ודוס סאנטוס עזר לקבוצתו לזכות בגביע עד גיל 12. מיד לאחר הטורניר הוא עבר לקבוצת הנוער של המועדון של מונטריי. מספר חודשים לאחר מכן קבוצתו שיחקה בצרפת, וסקאוטים של ברצלונה סיכמו על מעברו של ג'ובאני לספרד עם משפחתו. גם אחיו הקטן ג'ונתן הצטרף לברצלונה. בשנת 2006 קיבל הזדמנות ראשונה בקבוצה הבוגרת, בהיותו בן 17, במשחקי ההכנה לעונת 2006/07, ובמשחקו הראשון הרשים את פרנק רייקארד, מאמן הקבוצה. מאז התחזק מעמדו בקבוצה הבוגרת, ובאפריל 2007 שיחק במשחק ידידות מול אל-אהלי המצרית במשך מחצית אחת. המשחקים הרשמיים הראשונים שלו היו ביוני 2007, כאשר שיחק בחצי הגמר ובגמר גביע קטלוניה. בחצי הגמר, במצב של 0–2 לז'ימנסטיק, ג'ובאני הבקיע צמד שערים מהיר ועזר לקבוצתו לנצח 4–3. ברצלונה המשיכה לגמר בו ניצחה בפנדלים. בשנת 2007 החל לשחק בהרכב בקביעות, ולקח חלק בכל המסגרות, כולל גביע גאמפר המסורתי ובמשחקי ההכנה לעונה החדשה. בקדם העונה הרשים את התקשורת, ואף הבקיע מספר שערים בניצחונותיה של ברצלונה בסין ובסקוטלנד. במהלך גביע גאמפר, במשחק נגד אינטר מילאנו, הבקיע צמד. למרות זאת, ג'ובאני לא הצליח להבקיע בליגה עד מחזור הסיום, על אף ששותף ברוב משחקי הקבוצה. את שעריו הראשונים הבקיע במחזור הסיום, כאשר הבקיע שלושער מול מורסיה, במה שהיה משחק הפרידה מהמאמן פרנק רייקארד. זה היה גם משחק הפרידה של השחקן מברצלונה, שכן ג'ובאני עבר לטוטנהאם הוטספר תמורת כ-6 מיליון אירו ששולמו באופן מיידי, ועוד 5 מיליון ששולמו לפי הופעותיו במדי הקבוצה האנגלית. שעריו הראשונים של דוס סאנטוס בטוטנהאם הגיעו במהלך סבב משחקי קדם העונה של הקבוצה בספרד. דוס סאנטוס כבש שער גם במשחק הניצחון 3–0 על בורוסיה דורטמונד, במהלך הזכייה של טוטנהאם בגביע הידידות בטורניר פיינורד ג'ובליום. את שערו הרשמי הראשון עבור טוטנהאם הבקיע ב-26 בפברואר 2009 במשחק גביע אופ"א נגד שחטיור דונייצק. ב-13 במרץ 2009 הושאל לאיפסוויץ' טאון מהצ'מפיונשיפ עד סוף העונה, והפך לכדורגלן המקסיקני הראשון שמשחק בליגה זו. בינואר 2010 הושאל לגלאטסראיי הטורקית, ובינואר 2011 הושאל לראסינג סנטנדר הספרדית. בקיץ 2012 חתם במיורקה. בסוף עונת 2012/2013 ירדה מיורקה לליגה הספרדית השנייה. בעקבות ירידת הליגה, חתם דוס סאנטוס בויאריאל, העולה החדשה לליגת העל הספרדית. בסיום עונתו הראשונה בקבוצה סיים עם 11 שערים ו-8 בישולים ועזר לקבוצה לסיים במקום השישי. ב-9 ביולי 2015 חתם דוס סאנטוס בלוס אנג'לס גלאקסי. ב-7 ביולי 2019 חתם בקלוב אמריקה מליגת העל המקסיקנית. בשנת 2005 זומן לאליפות העולם עד גיל 17. הוא היה שותף פעיל בזכיית נבחרתו בגביע. בשנת 2007 זומן לאליפות העולם עד גיל 20 בקנדה. הוא הצטיין בטורניר ומקסיקו עלתה לרבע הגמר, שם הודחה על ידי ארגנטינה, שזכתה בסופו של דבר בטורניר. באותה שנה קודם לנבחרת הבוגרת, והפך לשחקן קבע בה. בשנת 2009 סייע דה סאנטוס לנבחרת מקסיקו לזכות בגביע הזהב של CONCACAF, ונבחר לשחקן המצטיין בטורניר. מדיה וקבצים בנושא ג'ובאני דוס סאנטוס בוויקישיתוף ג'ובאני דוס סאנטוס, ברשת החברתית פייסבוק ג'ובאני דוס סאנטוס, ברשת החברתית אקס (טוויטר) ג'ובאני דוס סאנטוס, ברשת החברתית אינסטגרם ג'ובאני דוס סאנטוס, באתר Transfermarkt ג'ובאני דוס סאנטוס, באתר Soccerway ג'ובאני דוס סאנטוס, באתר BDFutbol ג'ובאני דוס סאנטוס, באתר WorldFootball.net ג'ובאני דוס סאנטוס, באתר National Football Teams ג'ובאני דוס סאנטוס, באתר FootballDatabase.eu המדובר הוא בשחקן הברזילאי זיזיניו ששיחק במקסיקו ולא בכוכב הכדורגל הברזילאי זיזיניו אתר ערוץ הספורט – sport5.co.il, באתר m.sport5.co.il